Az ember csak hátradől a vörös bársonnyal bevont székén, és feje fölött máris láthatja az impozáns csillárokat, melyek mint előkelő szellemek csüngnek alá, és fényükkel megvilágítják a termet. Egy magas úriember lép be az ajtón, elindul a szűk folyosón és fellép a színpadra. Egészen beleillik szép szabású öltönyével és egyenes nézésével. Nem is csoda, hogy beleillik a színházi miliőbe, hiszen dr. Németh Antalról van szó, a Nemzeti Színház igazgatójáról.

- Üdvözlöm a tisztelt sajtót! Mély öröm számomra, hogy ennyi nyitott fül tette be a lábát színházunk ajtaján, s kíváncsi, milyen terveink vannak az elkövetkezendő kettő évre. Kérem, ülésrendben szólaljanak fel.

- Pataky Antal vagyok a Hét krajczártól. Kérem, össze tudná foglalni, hogy mi ad okot a Nemzeti Színház ünneplésére ebben az évadban?

- Természetesen. Immáron száz éve annak, hogy színházunk megkezdte működését, hogy segítse a magyar nyelv és irodalom, ezáltal pedig a magyar élet fejlődését. A Nemzeti Színház eddig is és eztán is azon fáradozik, hogy a magyar drámairodalmat felvirágoztassa, s lámpa alá állítsa. Színházunk sosem volt csak színház. Mindig valami emelkedettebb irány volt a célja, s ez általában lelkiismeretünk elfordulása volt a zajló élettől. Erre szeretnénk ösztönözni a közönséget.

- Nagy Mária vagyok a Színházművészeti Encziklopédiától, kérdésem pedig a következő. Milyen újításokat emelne ki, melyek növelik a közönség és a színház közötti kapcsolat mélységét?

- Nos, tervben volt egy emlékérem Jankovich Miklós gyüjtő kiváló ötletére. Az elképzelés szerint Herkules szerepelt volna rajta, ahogyan a hydrát legyőzi. Körirata pedig „Akadályon győz az erény”. Ezen terv nagy sajnálatomra nem jött létre rajtunk kívül álló okok miatt. Az érem mellett körfüggönyökkel és különböző megvilágításokkal próbáljuk majd emelni a darabok alappátoszát.

- Nyerges Ágnes vagyok a Szinház és Mozitól. Kérem az igazgató urat, hogy ossza meg velünk a ’38/’39-es bemutatóterveit.

- Ezen évben tervben van Nyírő József Jézusfaragó embere. Eztán áprilisban a társulat Hamburgba utazik, hogy Az ember tragédiája színpadra kerülhessen. Ezút is szeretném kifejezni hálám Mohácsi Jenőnek, aki a kezdeményező szerepét vállalta. Október 16-án a Nemzeti Színház Kamaraszínházának megnyitóján vesz részt a társulat, ahol Herczeg Ferenc Két róka című előadását tekintheti meg a publikum. Október 25-én pedig természetesen a centenáriumi ünnepnap következik. Következő évben igyekszünk színpadra vinni Németh László Villanyfénynél című darabját, Székely János Nóra leányait, illetve Shakespeare is tervben van. Ezeken kívül a Margitszigeti Szabadtéri Színpadon Shakespeare Szentivánéji álmát és Vörösmarty Mihály Csongor és Tündéjét láthatják a kedves nézők.

Az újságíró kollégák szedelőzködni kezdenek, így én is ekképp teszek. A küszöbön még egyszer szemrevételezzük az impozáns épületet, majd magunk mögött hagyjuk ezt a rendkívüli színházat, melynek rendkívüli igazgatója van rendkívüli tervekkel.